Il- Ġustizzja t' Alla DAĦLA Kull bniedem huwa maħluq minn Alla mżejjen bil- liberu arbitriju, jiġifieri b' dik is- setgħa li jagħmel li jrid, mhux taħt forza jew għax imġiegħel, iżda biex jagħżel hu. Dan il- liberu arbitriju l- bniedem baqa' jgawdih anki wara l- waqgħa ta' Adam u Eva, u ma tilfu qatt u lanqas jista' jitilfu. L- istess Alla jqim u jirrispetta dal- liberu arbitriju u ebda forza ma jħarreġ fuqu biex ikun jista' jeżerċita l- Ġustizzja tiegħu, billi jippremja jew jikkastiga skont l- għemil ta' dan il- liberu arbitriju. Ladarba l- bniedem huwa liberu fil- volontà tiegħu, mela huwa responsabbli ta' għemilu u għalhekk ikollna neċessarjament nammettu l- Ġustizzja t' Alla li tagħti lil kull wieħed skont l- għemil tajjeb jew ħażin tiegħu. Santu Wistin iwissina biex meta nkunu ttentati li nwettqu xi għemil kontra r- raġuni retta, nieqfu nirriflettu fuq il- qilla tal- Ġustizzja t' Alla, biex, beżgħanin mill- kastigi, nindukraw ruħna mill- waqgħa u hekk inġibu vittorja fuqna nfusna; iżda mill- banda l- oħra, jekk diżgrazzjatament inkunu ċedejna fit- tentazzjoni u għamilna d- dnub, allura nduru nħarsu lejn il- Ħniena t' Alla biex nieħdu d- dawl tat- tama għall- maħfra u hekk ma nidħlux fid- disperazzjoni. Għaldaqstant, waqt kull tentazzjoni nieqfu naħsbu x' jiġi jew x' jista' jiġi wara u allura l- għaqal jeżortana biex nibżgħu minn Alla u biex nirrikorru għall- għajnuna tiegħu. "Itolbu biex ma taqgħux," qalilna Ġesù Kristu. X' jista' jiġri wara li wieħed jidneb…? Jista' jiġri li wieħed ma jsibx lok għall- indiema, ladarba d- dnub nagħmluh meta rridu aħna, iżda mhix iżjed ħaġa tagħna li nintrefgħu minnu, iżda biss t' Alla. X' jagħmel id- dnub…? "Per quod quis peccat, per hoc et torquetur;" jiġifieri li b' dak stess li wieħed jidneb, b' dak stess ikun itturmentat. (Sap. XI, 17) IL- ĠUSTIZZJA T' ALLA IX- XOGĦOL TAL- ĠUSTIZZJA T' ALLA Hemm miktub li Alla l- unur tiegħu ma jċedih lil ħadd. Issa, il- Ġustizzja t' Alla hija attribut li jiddefendi l- unur t' Alla u kull ksur tal- Liġi Divina billi jikkastiga lil dawk li jiksruha skont il- ħtija tagħhom; għalhekk hija tissejjaħ 'propunjatriċi tal- volontà t' Alla' . Bil- ksur tal- Liġi Divina wieħed jagħmel azzjoni kontra l- qalb t' Alla, u allura dan l- attribut tal- Ġustizzja jagħtih ħwejjeġ kontra qalbu. Huwa uffiċċju indispensabbli tal- Ġustizzja t' Alla li tippremja t- tajbin u tikkastiga l- ħżiena; u ma tistax ma tagħmilx hekk, għax allura tiġi teqred lilha nnifisha, ħaġa assolutament impossibbli għan- natura t' Alla, ladarba kull attribut ma jinfiridx mill- istess natura t' Alla, huwa l- istess Alla. L- OĠĠETT TAL- ĠUSTIZZJA T' ALLA L- ubbidjenza jew id- diżubbidjenza huma l- oġġett tal- Ġustizzja t' Alla, li hija l- kawża ta' kull biża' Issa, min jibża' jobdi; u min ma jibżax, jagħmel li jrid hu u mhux dak li jrid Alla. Min jibża' minn Alla ma jkun jonqsu xejn tant dwar is- saħħa tar- ruħ, kemm dwar il- paċi tal- qalb li hija l- uniku teżor tal- bniedem; huwa jgħix imdawwar mill- qawwa t' Alla, igawdi l- veru għerf u l- vera feliċità. Huwa jkun fil- għajnejn t' Alla oġġett ta' ħniena u mhux oġġett ta' korla u ta' kastigi, b' xhud ta' Marija Santissma, veru tempju ħaj tal- Ispirtu s- Santu, allurmeta kien għadu kif niżel jgħammar fi ħdanha l- Iben t' Alla Inkarnat, semmgħet fil- 'Magnificat' li l- ħniena t' Alla minn ġenerazzjoni għal oħra hija għal dawk li jibżgħu minnu, li jibżgħu mill- Ġustizzja tiegħu. Immela m' għandux jistenna ħniena minn Alla min ma jibżax mill- Ġustizzja tiegħu: iżda għandu jistenna fuqu dak li jitturmentalu 'l qalbu, ladarba l- Ispirtu s- Santu jgħid li b' dak stess li wieħed jidneb, b' dak stess jiġi tturmentat. L- Anġlu tal- Apokalissi, San Vinċenz Ferreri, qal: "Ibżgħu mis- Sinjur u agħtuh unur…" Għaliex? Għax is- Sinjur fil- ġudizzju jeżerċita l- Ġustizzja li tħallas lid- disprezzaturi tal- volontà tiegħu kif ikun jistħoqqilhom. TRIQAT OSKURI TAL- ĠUSTIZZJA T' ALLA Min jemmen li Alla jeżisti, jeħtieġ jemmen ukoll li Alla huwa ġust; għax appuntu permezz tal- Ġustizzja li Alla huwa Alla, għax li kieku ma kienx ġust ma kienx ikun l- esseri perfettissmu li jobgħod id- dnub daqskemm iħobb lilu nnifsu. Hija għalhekk kontradizzjoni li tgħid Alla u fl- istess ħin inġust. F' Alla hemm ġustizzja u din iħarriġha mat- tajbin għax iħobbhom, u mal- ħżiena għax jobgħod l- għemil tagħhom. Alla soltu jimxi mal- bniedem, kif il- bniedem ikun mexa miegħu. U billi l- bniedem ingrat, meta jidneb, jagħmel ħwejjeġ kontra qalb Alla, għalhekk Alla fil- ġustizzja tiegħu, jikkastiga l- midneb billi jagħtih ħwejjeġ kontra qalbu. Iżda wieħed għandu jkun jaf li mhux dak kollu li hu kontra qalb il- bniedem, jew kull ħaġa doloruża li tiġi fuq il- bniedem, tiġi neċessarjament bħala kastig tal- Ġustizzja t' Alla għax il- bniedem ikun ħażin. Infatti San Pawl jikteb li Alla jaħqar lil dawk li jħobb u jsawwat lil kull iben li jaf li hu tiegħu. (Lhud XII, 6). Issa aħna nafu li aħna nsiru wlied Alla permezz tal- grazzja; mela, intant aħna t' Alla, aħna wlied Alla meta aħna fl- istat tal- grazzja tiegħu: u jekk aħna t' Alla għaliex allura jaħqarna? Jekk aħna wliedu għaliex isawwatna? Inħarsu ftit lejn Ġesù Kristu u lejn Marija Santissma u naraw it- triqat tabilħaqq oskuri tal- Ġustizzja t' Alla. Min seta' jew min jista' qatt ikun maħbub minn Alla daqskemm Ġesù u Marija? Ġesù huwa l- Iben waħdieni t' Alla u Marija hija l- Omm vera u naturali tiegħu; Ġesù huwa l- qdusija essenzjali u Marija l- mimlija bil- grazzja… u b' danakollu aħna nafu minn liema triqat ġew imgħoddija, tant li Ġesù ġie msejjaħ "il- Bniedem tad- Dulur" u Marija "s- Sultana tal- Martri", u b' danakollu d- dnub la kien u lanqas seta' jinsab fihom! O veri triqat oskuri tal- Ġustizzja t' Alla! O abbiss profond tal- ġudizzji tiegħu! (Salm XXXVI, 6). Inħarsu wkoll lejn Ġużeppi bin Ġakobb li, allurmeta rifes id- dar ta' Putifar, l- Iskrittura qalet li Alla berikha dik id- dar imħabba fih (Ġenesi XXXVI). Ara xi qdusija kien jinsab fiha Ġużeppi! U b' danakollu x' ma ġarrabx, x' ma sofriex qabel ma ġie mgħolli fuq it- tron Viċirè tal- Eġittu? Persekuzzjoni mill- istess ħutu, bejgħ bħala lsir lil nies stranġieri, l- eżilju u saħansitra l- ħabs. U xi ngħidu għal Ġob, li dwaru hekk qallu Alla lix- xitan: "Rajtu xejn il- qaddej tiegħi Ġob, li bħalu m' hemmx fuq l- art, li hu raġel tajjeb u ġust, jibża' minn Alla u ma jagħmilx il- ħażen?" (Ġob I, 8). U intant għaddieh minn dak in- niket kollu, kif jidher mill- istess ktieb tiegħu. U forsi mhux ukoll mibluha nibqgħu, meta nħarsu lejn Tobija, li fl- Iskrittura Mqaddsa nsibuh tant imfaħħar għall- karitajiet kbar tiegħu…! Eppure huwa wkoll ġie mgħoddi mill- griġjol tat- tbatijiet; iżda x' inhu li qallu l- Anġlu San Rafiel meta mill- ġdid reġa' tah id- dawl? "Għax int kont magħġub minn Alla," qallu, "kien jeħtieġ li tkun agħma." (Tobija XII, 13) Kif? Nistħajjilkom tgħiduli, għax kien magħġub fil- għajnejn t' Alla Alla bagħatlu salib bħal dak?! U x' ma ġarrabx San Ġużepp, il- għarus kastissmu ta' Marija Verġni, maħtur lilha mill- istess Alla? L- Iskrittura meta titkellem fuqu tgħid: "U Ġużeppi kien bniedem ġust;" (Matt. I, 19): ġust jiġifieri li kellu l- milja tal- virtujiet kollha; b' danakollu huwa wkoll għadda mit- triq tat- taqtigħ il- qalb…; bħalma għaddew tant u tant oħrajn… "Kull ruħ li jiena nħobb," qal darba waħda Ġesù lis- serva tiegħu, Suor Giovanna Battista Varani, "nagħmel li hija ssofri, u aktar ma nkun inħobbha, aktar nagħmel li hija ssofri." Ekku t- triqat oskuri tal- ġustizzja t' Alla! Aħna donna narawha kontradizzjoni li Alla jħobbok u fl- istess ħin jaħqrek, isallbek, jgħaddik mit- triq tan- niket u tat- tbatija… iżda b' danakollu din hija verità sagrosanta; u billi nafu li Huwa ġust u rett (Salm CXVIII, 137) għalhekk ikollna nikkonkludu li dan hu għemil tal- Ġustizzja tiegħu mhux le f' kastig imma bi premjazzjoni għal dawk kollha li jibżgħu minnu; ladarba Marija Santissma nnifisha assiguratna li l- ħniena t' Alla hija għal dawk li jibżgħu mill- Ġustizzja tiegħu (Luqa I, 30); għaliex kif ukoll jgħid il- Profeta Malakija li x- xemx tal- ġustizzja titla' għal dawk li jibżgħu mill- Mulej u taħt id- dell tagħha tinsab is- saħħa, u huma joħorġu jaqbżu bħal għoġliet u jitfgħu taħt saqajhom lill- ħżiena meta jkunu saru rmied taħt il- paliet ta' riġlejhom f' dak il- jum li fih jaħdem il- Mulej. (IV, 2- 3). U hija tassew ħniena t' Alla dik li ġġegħilna nbatu hawn biex imbagħad ingawdu eternament miegħu fis- sema. IL- ĠUSTIZZJA DIVINA BIR- RELAZZJONI MAL- ĠUSTIZZJA UMANA Proprjetà tal- Ġustizzja Divina hija li tiddefendi assolutament il- volontà ta' Alla kontra kull għemil ħażin; proprjetà tal- ġustizzja umana hija li tieħu dak li hu tagħha skont il- kors tan- natura; għalhekk trid, tfittex u tippretendi restituzzjoni u riparazzjoni għal kull inġurja li tintgħamlilha, għal kull jedd li lilha jiġi miksur kemm fil- fama, jew fis- saħħa, jew f' xi ġid ieħor temporali li tkun tippossiedi. Il- Ġustizzja Divina tqim u tirrispetta l- ġustizzja għax din hija mwaqqfa fuq il- liġi naturali, fuq id- dawl tar- raġuni, imnaqqxa fil- bniedem minn Alla. Wieħed jinġurja gravement lil ieħor u dan jaħfirlu tassew minn qalbu, u Alla, allura, jaħfer ukoll lilu; għalhekk, hawn m' hawnx lok ta' studju. Issa nissoponu li Ġulju jinġurja gravement lil Wenzu: dan ma jkunx irid jaħfirlu qabel ma Ġulju jitolbu maħfra, skont kliem Kristu li qal: "Għassu fuqkom infuskom; jekk ħuk ikun naqsek, wissih; u jekk ikun niedem aħfirlu. U jekk ikun naqsek seba' darbiet mal- jum u seba' darbiet jikkonverti, jgħidlek 'Nindem' aħfirlu." (Luqa XVII, 3- 4). Tista' issa, int tiddeċiedi li Alla jaħfer lil Wenzu li jitolbu maħfra ta' dnubietu b' din id- dispożizzjoni tiegħu li ma jridx jaħfer lil Ġulju qabel ma dan jitolbu maħfra? Taħseb li s- saċerdot jista' jagħtih l- assoluzzjoni sagramentali? Ċertament, għax Wenzu jidher li għandu volontà mħejjija li taħfer. Li wieħed jaħfer jew ma jaħfirx ikun jinqeda bid- dritt tiegħu naturali, u kulħadd jista' jinqeda bid- dritt tiegħu. Issa nissoponu li Ġulju jitlob maħfra lil Alla bid- dispożizzjonijiet kollha meħtieġa, u allura wkoll bil- fehma li jirripara l- inġurja li għamel; Alla żgur li jaħfirlu. Issa, innota: Alla jaħfirlu u Wenzu ma jridx jaħfirlu l- inġurja li għamillu qabel ma jitolbu maħfra: mela f' dan il- każ, il- Ġustizzja Divina tkun totalment sodisfatta dwar il- ħtija ta' Ġulju, avolja Wenzu ma jridx jaħfirlu d- dejn tiegħu lejh. Alla jaħfirlu u Wenzu ma jaħfirlux; mela lejn Alla Ġulju ma jibqagħlu l- ebda dejn. Dan id- dejn kien jibqa' kieku Ġulju kien jista' jħallsu, iżda ma jridx; għax jekk irid iħallsu u ma jistax, allura mill- istess natura jintefa, billi għall- impossibbli ħadd mhu obbligat. Fuq kollox Alla huwa padrun assolut ta' kulħadd u ta' kollox; "għax tas- Sinjur hija l- art," tgħid l- Iskrittura, "u kulma fiha." Skont il- liġi naturali kull dejn, jekk ma jkunx maħfur minn dawk li ġew inġurjati, jibqa' dejjem. Il- ġustizzja umana trid dak li hu tagħha, u l- Ġustizzja Divina trid dak li hu tagħha; iżda din iċċedi dak li hu tagħha lil min iċedi dak li hu tiegħu. Jekk int ma tridx iċċedi dak li hu tiegħek, jiġifieri l- jedd tiegħek, lanqas Alla, allura, ma jċedi lilek il- jedd tiegħu, għax "bl- istess kejl li bih tkunu kejjiltu lil oħrajn," qal Kristu, "ikun lilkom imkejjel." (Matt. VII, 2) Alla jfittex dak li hu tiegħu permezz tal- Ġustizzja ma' dawk li jfittxu bil- ġustizzja d- drittijiet tagħhom miksura. Dawn, meta jinqdew b' mezzi leċiti, hija ħaġa naturali li ma jkunux jonqsu u lanqas joffendu l- Ġustizzja t' Alla, u għalhekk ma jkunux ħatjin. Mela, meta ngħidu li Alla jfittex il- Ġustizzja tiegħu minn dawn it- talin, ma nifhmux ingħidu ta' dak il- għemil leċitu li bih ikunu nqdew biex jiksbu drittijiethom, iżda ta' għemil ieħor magħmul li bih ikunu kisru l- volontà jew inkella l- ġustizzja tiegħu. Jekk int ma tridx taħfer lil min inġurjak, dan jingħad li hu midjun lejk u quddiem 'il Ġustizzja t' Alla għandu wkoll ikun miżmum midjun lejk; għalhekk Alla kkmandana biex naħfru, biex hekk id- dejn jintefa quddiemu: "Aħfrilna kif aħna naħfru." Inti taħfer, u dan għalik huwa biżżejjed; iżda għal min inġurjak dan mhux biżżejjed, imma Alla wkoll jeħtieġ li jaħfirlu biex hu jkun iġġustifikat. TWIDDIB FUQ IL- ĠUSTIZZJA T' ALLA Il- volontà t' Alla hija li aħna nħobbuh b' qalbna kollha, bil- ħsieb tagħna kollu u bil- forzi tagħna kollha, u l- proxxmu tagħna bħalna nfusna. (Matt. XXII, 37- 38). Ġesù Kristu mhux parir, iżda preċett mar jagħtina meta qalilna biex inkunu perfetti bħall- Missier tagħna tas- sema (Matt. V, 48). Immela huwa xogħol tal- Ġustizzja t' Alla li fil- ktieb tagħna tniżżel biex niftehmu ta' bnedmin li aħna sal- anqas nuqqas tagħna biex fil- jum tal- ġudizzju titlob il- kont; dan għallimhulna Ġesù Kristu fil- Vanġelu skont San Mattew, kap XII, vers 36. Xejn, le, ma jibqa' mingħajr ħlas dakinhar tal- ġudizzju, allurmeta l- Ġustizzja t' Alla tkun fit- taħriġ tagħha. Teħtieġ, għalhekk, attenzjoni kontinwa għal- liġi t' Alla, u temmija bil- perseveranza. Għalhekk San Pietru fit- tieni ittra tiegħu jwiddibna biex kif jixirqilna, ingħixu ħajja qaddisa u fl- imħabba t' Alla (Kap III, 11). Ta' min jinnota li kważi kulħadd jgħix bħallikieku mal- mewt jispiċċa kollox, li ma hemmx ġudizzju; kważi ħadd ma jaħseb fil- mewt, verità hekk kbira li min ma jaħsibx fiha żgur li jagħmel id- dnub. Min, iżda, jaħseb fil- mewt, żgur li qatt u qatt ma jidneb, b' xhud tal- Ispirtu Santu. IL- GRAZZJA T' ALLA MAL- ĠUSTIZZJA T' ALLA Meta Alla tana l- Liġi Divina tiegħu, obbliga ruħu li jagħtina wkoll il- għajnuna tal- grazzja tiegħu kull darba li aħna nitolbuhielu bil- verità. U dan għax hu jaf li aħna ma nistgħux naqduh u nagħmlu l- volontà tiegħu mingħajr il- grazzja. Għalhekk huwa att tal- Ġustizzja t' Alla li jagħtina l- grazzja tiegħu meta nitolbuhielu, għax hu jaf li hija assolutament meħtieġa għat- temmija tal- Kmandamenti tiegħu, li huma "Ħobb il- Mulej Alla tiegħek b' qalbek kollha, bi ħsiebek kollu u b' saħħtek kollha, u ħobb il- proxxmu tiegħek bħalek innifsek." Il- Ġustizzja t' Alla thedded li tikkastiga lil kull min ma jirrispettax ir- rieda t' Alla u ma tammetti ebda kawża ta' skuża. Jekk jeħtieġ wieħed għandu jħalli kollox, jitlef kollox, anki wkoll ħajtu, biex itemm perfettament il- Kmandamenti tiegħu. Hija thedded, u fl- istess ħin twiegħed li tagħti l- grazzja biex wieħed ikun jista' jagħmel ir- rieda t' Alla. Huwa xogħol tal- Ġustizzja t' Alla li tagħti l- grazzja lil kull min jitlobhielu. Il- Ġustizzja t' Alla twiegħed lil kull min jagħmel ir- rieda t' Alla l- kuruna tal- glorja, u fl- istess ħin twiegħdu li tagħtih il- għajnuna tant meħtieġa tal- grazzja biex ikun jista' jaħdem ix- xogħol tal- unur t' Alla. Ma' xiex jibdel il- bniedem ħajtu? Ma' ħadd u ma' xejn. Biss jasal li jibdilha mal- mewt biex ma jitlifx il- ħajja ta' dejjem, u biex ma jmurx f' mewt eterna. U dan jista' biss jagħmlu bil- grazzja t' Alla li jfittixha bl- orazzjoni tal- fidi, li l- ġustizzja ma tiċħadhiex lil min jeħtieġha u jitlobha. Kristu assigurana li Alla ma jonqosx li din il- grazzja jagħtihielna, għax hu stess qalilna biex nitolbu ħalli b' hekk ma naqgħux fit- tentazzjoni. (Matt. XXVI, 41) L- UNUR LI JISTĦOQQ 'l ALLA B' ĠUSTIZZJA Hemm miktub li Alla ma jċedi l- unur tiegħu lil ħadd u lanqas jista' jċedih, għax hu unur li jistħoqq biss lid- Divinità, u Alla hu wieħed. Dan l- unur jistħoqq 'l Alla b' ġustizzja għax kollox huwa minnu, u permezz tiegħu u għalih. Għalhekk jikser il- Ġustizzja t' Alla min ma jagħtihx l- unur divin li jistħoqqlu: lil Alla waħdu kull unur u kull glorja għal dejjem ta' dejjem. Jagħti unur 'l Alla bl- ispirtu u bil- verità min jinduna li hemm ħażen fl- azzjoni u ma jagħmilhiex. Tinduna li azzjoni hija ħażina, jiġifieri li hija kontra r- rieda t' Alla, u tridha int allura tiddiżunura 'l Alla; filwaqt li tinduna li hija ħażina u 'għalhekk' ma tridhiex, int tunura u tigglorifika 'l Alla. Kollox hu volontà t' Alla barra mid- dnub; immela min jagħmel id- dnub huwa kontra Alla, u Alla lil dan l- offensur jagħtih neċessarjament dak li hu kontra qalbu, billi, kif ġà għedna, Alla l- unur tiegħu ma jista' jċedih lil ħadd. Min ma jagħmilx id- dnub huwa oġġett prezzjuż fil- għajnejn t' Alla, b' mod li Alla jħobbu bl- imħabba tal- grazzja, kif insibu miktub li Alla stess jgħid: "Jiena nħobb lil min iħobbni." (Prov. VIII, 17). Alla junura lil min jonorah, u jżeblaħ u jkasbar lil min iżebilħu u jkasbru. Alla junura ta' Alla li hu. Alla ħalaq kollox għalih innifsu biex ikollu mill- kreaturi dak l- unur li jistħoqqlu. Id- dnub biss huwa kontra dan l- unur, u min jagħmlu ma jista' qatt ikollu l- benedizzjoni, iżda dejjem is- saħta; kif hemm miktub: "Misħutin huma dawk li jiksru l- Liġi tiegħek, o Alla." (Salm 118). Ġesù Kristu qal lil Marta: "Ħaġa waħda biss hija neċessarja." (Luqa X, 42). Din il- ħaġa waħda hija li nagħmlu f' kollox u għal kollox il- volontà qaddisa ta' Alla; fi kliem ieħor, li ma nagħmlux id- dnub. Ekku hawn, f' espressjonijiet oħra, il- waħx tad- dnub: il- bniedem li jagħmel id- dnub ikun jgħid 'l Alla, mhux bil- kliem imma bl- istess azzjoni ħażina, bl- istess dnub: "Jiena, o Alla, ma nibżax minnek, u la min- nirien tiegħek u lanqas minn ebda kastig ieħor tiegħek, u għalhekk irrid nagħmel mhux dak li tikkmanda jew trid Int, iżda dak li rrid jien; il- kmandi u l- volontà tiegħek nistmahom taħt saqajja, b' disprezz tiegħek. Jiena ma nagħrfekx b' Sinjur tiegħi u lanqas b' Alla tiegħi. Dak li jiena nħobb u jissodisfani fin- natura tiegħi, u għalhekk jogħġobni, dan li jiena nżomm b' Alla tiegħi u mhux lilek. Int għalija m' intix prezzjuż; iżda prezzjużi huma għalija l- flus, il- gosti tas- sensi, l- unuri u l- glorja tad- dinja… dawn huma għalija prezzjużi u mhux int; u għalhekk inti int ta' min iwarrbek." Issa, jista' qatt ikun li l- Ġustizzja t' Alla, għal għemil hekk faħxi, ma tikkundannakx għall- fjammi eterni?! Ekku għalhekk il- kawża tal- eternità fil- pwieni. IL- ĠENNA ĦLAS U PREMJU TAL- ĠUSTIZZJA TA' ALLA Kienet appuntu l- Ġustizzja dik li ħalqet il- Ġenna biex tippremja l- virtù u tinkuruna bil- glorja eterna lil dawk kollha li fid- dinja jkunu temmew fedelment il- volontà t' Alla. L- Appostlu San Pawl jikteb li "għajn ta' bniedem qatt ma rat, widna ta' bniedem qatt ma semgħet u lanqas qatt daħal f' qalb ta' bniedem x' lesta Alla għal dawk li jħobbuh." (I Kor. II, 9) Ekku l- idea li jagħtina San Pawl fuq il- ġenna. Iżda wisq aktar għandna nistagħġbu fuq l- idea li mar jagħtina fuqha Ġesù Kristu. Huwa qal għal dawk il- qaddejja li f' mewthom ikun sabhom jgħassu: "Tassew ingħidilkom li Alla jitħażżem u jġegħilhom joqogħdu għall- mejda u hu stess jgħaddi u jaqdi lilhom." (Luqa XII, 37) Ifhem daqsxejn il- glorja u l- unur li l- Ġustizzja t' Alla tagħti lil dawk li jagħmlu l- volontà tiegħu! Dil- glorja mhix għal xhur u lanqas għal snin, iżda għal dejjem mingħajr ebda biża' li qatt tista' tiġi mitlufa; il- beati jsaltnu fir- renju t' Alla għal dejjem. Jara, għalhekk, il- bniedem minn għemilu l- fidi li għandu fil- glorja tal- ġenna!!! L- INFERN U L- PURGATORJU XOGĦOL TAL- ĠUSTIZZJA T' ALLA Kif il- Ġustizzja t' Alla kienet dik li ħalqet il- Ġenna bi premju għat- tajbin, hekk ukoll kienet l- istess Ġustizzja dik li ħalqet l- infern biex tikkastiga l- vizzju u titturmenta lil dawk li fid- dinja fittxew li jagħmlu r- rieda tagħhom b' disprezz ta' dik ta' Alla. U kienet ukoll il- Ġustizzja Divina dik li ħalqet il- purgatorju biex isaffi permezz tan- nar lil dawk li għalkemm imutu fil- grazzja t' Alla, iżda ma jkunux għadhom skuntaw u ħallsu għal kollox id- dejn kollu mal- istess Ġustizzja, jew li jmutu b' xi dnub venjal fuqhom. Alla lil dawn l- erwieħ iżommhom bi ħbieb tiegħu għax mietu fil- grazzja tiegħu u jrid jammettihom fil- beatitudni eterna, iżda l- Ġustizzja tiegħu, li neċessarjament għandha tiġi sodisfatta, iżżommhom barra, ladarba din il- Ġustizzja jekk trid iċċedi l- unur tagħha ma tistax, jiġifieri Alla, jekk irid, ma jistax japprova dak li hu ħażin u jippremjah, mingħajr ma jeqred lilu nnifsu, għax hu qaddis u ġust assolutament, u Alla ma jistax jeqred lilu nnifsu għax hu jeżisti b' neċessità ta' natura, bilfors; mhux bħalna li intant neżistu għax hu tana l- eżistenza u f' kollox u għal kollox niddependu minnu. "Hija ħaġa li twerwer li taqa' f' idejn Alla l- ħaj." (Lhud X, 31). Ekku l- idea li jagħtina l- Appostlu San Pawl fuq l- infern u fuq il- purgatorju!! "Anke d- demonji jemmnu f' Alla u jitriegħdu." (Ġakbu II, 19). Ekku l- idea li jagħtina San Ġakbu fuq il- Ġustizzja t' Alla. Iżda l- idea li mar jagħtina Ġesù Kristu fil- Vanġelu fuq l- infern hija tassew ta' tkexkix u ta' waħx meta jgħidilna li min imut bi dnub mejjet ikollu għal dejjem jitkagħweġ fin- nar. U min m' għandux idea tan- nar! Ma hawnx bniedem li ma jafx x' jiġifieri ħruq tan- nar. Int li ma tissaportix għal sekonda ta' minuta subgħajk fuq fjamma ta' xemgħa, kif trid tissaporti eternità ta' nirien! Juri għalhekk il- bniedem minn għemilu l- fidi tiegħu fuq l- infern!!! U dwar il- purgatorju ngħidulu li huwa xorta waħda bħall- infern, bid- differenza biss li mhuwiex għal dejjem u li fih ma tinsab ebda disperazzjoni. Santu Wistin jgħallem li l- istess nar li jittortura d- dannati, l- istess nar jippurifika l- ġusti… Ekku x- xogħol tal- Ġustizzja t' Alla fuq l- infern u fuq il- purgatorju. ESPOŻIZZJONI TA' EŻEMPJI DWAR IL- PREMJU TAL- ĠUSTIZZJA T' ALLA Jekk wieħed iqalleb il- Kotba Mqaddsa, jiltaqa' ma' numru bla għadd ta' persunaġġi, u anki ma' bosta okkażjonijiet fuq il- poplu Lhudi, li għax irrispettaw u ħarsu l- liġi t' Alla, jiġifieri l- volontà tiegħu, ġew ippremjati mill- Ġustizzja Divina. Ekku nsibu l- qwiebel Eġizzjani li għax beżgħu minn Alla u ma qerdux it- trabi subien tal- Lhud, skont l- ordni tal- kiefer Farawni, huma ġew minn Alla ppremjati. (Eżodu I, 20) Ġużeppi bin Ġakobb kien mgħolli u eżaltat viċire tal- Eġittu għall- fedeltà tiegħu lejn il- liġi t' Alla. (Ġenesi XLI, 41) Ġob kien ippremjat għall- paċenzja tiegħu b' barka ikbar milli kellu qabel. (Ġob XLII, 12) Mardukew kien eżaltat għall- umiltà tiegħu. (Ester VI, 10) Akijor kien ippremjat u meħlus mill- qilla ta' Oloferne li tant kien inkorla għall- parir li tah meta qallu biex jara, qabel ma jattakka, jekk il- Lhud kenux fidili għal- liġi t' Alla, għax allura Alla żgur li jkun magħhom, jiddefendihom u jrebbaħhom. (Ġuditta VI, 21) Ġuditta ġiet ippremjata bi glorja kbira għall- qlubija tagħha. (Ġuditta XII, 25) Tobija kien ippremjat għall- ħajja qaddisa tiegħu. (Tobija XIV, 4) Iċ- ċenturjun Kornelju kien ippremjat għall- biża' t' Alla, għall- elemożini u għall- ħajja reliġjuża tiegħu. (Atti X, 35) Naman is- Siru kien ippremjat billi ġie mfejjaq mill- marda tal- ġdiem għall- fidi tiegħu. (IV Slaten V, 14) ESPOŻIZZJONI TA' EŻEMPJI DWAR IL- KASTIGI TAL- ĠUSTIZZJA T' ALLA Kull kastig u kull premju huwa dejjem xogħol tal- Ġustizzja t' Alla, tant li l- Iskrittura Mqaddsa hija miżgħuda b' dawn il- kastigi li waqgħu fuq dawk li b' mod jew ieħor żebilħu l- unur t' Alla u kasbru u kisru l- liġi Divina tiegħu. Il- mewt daħlet fid- dinja mħabba d- dnub tal- ewlenin ġenituri tagħna Adam u Eva. (Sap. II, 23) Id- dilluvju kien b' kastig tal- ħażen li fih kienu jgħammru l- bnedmin. (Luqa XVII, 27) Il- ħruq ta' Sodoma u Gomorra kien b' kastig tal- immoralità tal- abitanti ta' dawk l- ibliet. (Ġen. XIX, 24) Il- mewt soptu ta' Ananija u Safira kienet b' kastig tan- nuqqas ta' fedeltà tagħhom lejn San Pietru. (Atti V, 9) Il- flaġelli jew aħjar il- pjagi tal- Eġittu, kienu b' kastig tal- ambizzjuż Farawni, Sultan tagħhom. (Eżodu VII, 1- 5) Il- għarqa ta' Farawni bl- eżerċtu kollu tiegħu fil- Baħar l- Aħmar, kienet b' kastig tal- ebusija ta' qalb l- istess Farawni. (Eżodu XIV, 27- 31) Is- sriep fid- deżert li kienu joqtlu lil kull min kienu jigdmu, kien b' kastig talli l- Lhud kienu ħaduha kontra Alla u kontra Mosè. (Num. XXI, 5- 6) Il- pesta fuq il- poplu Lhudi kienet b' kastig tal- kburija ta' David, Sultan tagħhom, għaċ- ċensiment li għamel. (II Slaten XXIV, 15) Nabukkodonosor minħabba s- suppervja tiegħu, b' kastig ġie mġiegħel jgħix għal seba' snin mal- bhejjem. (Dan. IV, 28) Kristu kien maqtul fuq salib b' kastig ta' dnubietna. (I Pietru II, 24) U tant persunaġġi oħra u slaten li ġew meqruda jew umiljati, bliet sħaħ ġew imxejna u magħmula ħerba u popli u ġnus ġew imjassra jew maqtula… Wieħed jista' jisfolja l- Kotba tal- Iskrittura Mqaddsa u jara sa fejn tasal il- Ġustizzja t' Alla fil- qilla tagħha! IL- ĠUSTIZZJA T' ALLA STIMOLU GĦALL- PENITENZA Malajr u mingħajr telf ta' żmien dlonk wieħed imidd idejh biex jagħmel vera penitenza sinċiera malli tidħol fl- intellett tiegħu l- fidi fil- konoxxenza tal- Ġustizza ta' Alla. Il- bniedem tant jitwaħħax mit- tbatijiet, li fin- neċessità tagħhom, jiġifieri meta jara li minnhom ma jistax jeħles, arah allura jistudja u jħabrek li jagħżel dik it- tbatija li hu jiġġudika anqas qawwija jew anqas twila. L- istess spirtu naturali jinkoraġġixxi lill- istess penitent bil- persważjoni tal- qilla li għadha ġejja biex jitħaddan ma' din it- tbatija tal- ħajja temporali. Fil- pont tremend tal- mewt, f' dak it- tribunal tal- Imħallef Divin, li ħadd ma jista' jaħrab, li fih ġà daħlu dawk kollha li mietu, u raw b' għajnejhom fuq ir- reqqa tal- ġudizzju u fuq il- qilla tal- kastig fil- ħruxija, speċjalment tal- fjammi. Fuq ir- reqqa tal- ġudizzju Ġesù ġà kellimna u wriena fil- Vanġelu meta qalilna li f' jum il- ħaqq għad irridu nagħtu kont ta' kull kelma fiergħa, (Matt. XXI, 36), jiġifieri ta' kull ħsieb, ta' kull kelma u ta' kull għamil volontarju magħmul mingħajr fini suffiċjenti, jew mingħajr utilità tant għar- ruħ kemm għall- ġisem. U kif jista' wieħed ma jimpressjonax ruħu fuq ir- reqqa tal- ġudizzju meta nisimgħu lil Ġesù stess jgħidilna: "Tassew ingħidlek li ma toħroġx mill- ħabs qabel ma tkun ħallast sal- inqas ħabba" (Luqa XXII, 59) u li "ix- xagħar ta' raskom huwa kollu magħdud" (Matt. X, 30). Dwar il- qilla tal- ħruxija tal- kastig il- Battista qal: "Min għallimkom taħarbu mill- qilla li għadha ġejja? Agħmlu għalhekk frott xieraq ta' penitenza." (Luqa III, 7) Le, le, ma jistax ikun li wieħed quddiem dawn il- veritajiet tar- reqqa tal- ġudizzju t' Alla u tal- qilla fil- ħruxija ta' kastigi, jibqa' indifferenti f' tant serjetà u ma jitqanqalx serjament għall- vera penitenza billi jikkoreġi tassew ruħu, billi jisħet u jiddiżapprova kull ħażen li għamel u mriegħed iħabrek li jissodisfa hawn fid- dinja l- Ġustizzja Divina, qabel ma jmur u ma jerġax jiġi iżjed! EBDA ĦLAS MILL- ĠUSTIZZJA T' ALLA MINGĦAJR PENITENZA "Jekk ma tagħmlux penitenza, ilkoll xorta waħda tintilfu," (Luqa XIII, 5). Hekk qal Ġesù Kristu biex jgħallimna l- ħtieġa tal- penitenza li mingħajrha m' hemmx ħlas mill- Ġustizzja t' Alla. U żgur li m' għandux fih spirtu ta' penitenza min irid id- dnub jew min japprovah; għax il- penitenza taħdem neċessarjament kontra d- dnub. Tindem li dnibt u trid id- dnub hija ħaġa impossibbli skont kliem Kristu li qal li min mhux miegħu hu kontra tiegħu. (Luqa XI, 23) Tinsab penitenza msejħa 'naturali' li hija kontra l- ġustizzja. Nieħdu eżempju: int sraqt u nqbadt u ġejt mitfugħ il- ħabs; għalhekk int tindem u tixtieq li kieku ma sraqtx; immela hija ħaġa ċara li ma kontx tindem kieku ma nqbadtx; u dan juri fi kliem ieħor li inti trid id- dnub kontra r- rieda t' Alla. Tinsab ukoll penitenza msejħa 'tal- grazzja' ordinata biex tħallas il- Ġustizzja t' Alla. Nieħdu eżempju: int sraqt u rajt lilek innifsek ħati quddiem Alla u tindem, tixtieq li qatt ma sraqt, imbeżża' min- nirien tal- Ġustizzja t' Alla. Mhux il- penitenza, iżda l- kawża tal- penitenza tħassar il- ħtijiet quddiem Alla. Min irid id- dnub u jridu għalfejn iridu, huwa kontra r- rieda t' Alla, u l- Ġustizzja tiegħu allura qiegħda hemm biex tikkastigah. Min għall- ebda raġuni qatt ma jrid id- dnub, huwa mar- rieda t' Alla, u l- Ġustizzja tiegħu allura hija miegħu, favur tiegħu. Biex wieħed jagħmel ir- rieda t' Alla jeħtieġlu jitgħakkes, jeħtieġlu jieħu paċenzja; immela, it- tgħakkis u l- penitenza huma għalih fl- istess ħin penitenza. Agħmel penitenza għax dnibt u agħmel penitenza biex ma tidnibx. Jinsabu wkoll 'penitenzi passivi' bħallikieku ngħidu aħna tiġi marda fuqek u int tissabbar, tirrassenja ruħek mar- rieda t' Alla. Jinsabu wkoll 'penitenzi attivi' bħallikieku ngħidu aħna tgħallem lill- oħrajn, tagħti xi somma flus għall- missjoni u l- bqija. Wieħed għandu jkun jaf li l- 'penitenzi passivi' billi ma jkunx għażilhom hu, fihom sigurezza aktar mill- 'attivi' li huma wisq soġġetti għall- vanaglorja. Ġesù Kristu qal: "U meta ssumu la tqarrsux wiċċkom biex jarawkom il- bnedmin, għax allura tkunu ħadtuh il- ħlas tagħkom". (Matt. VI, 16). Mhux il- penitenza għandha l- ħlas quddiem Alla, iżda l- kawża tal- penitenza. Meta, immela, il- kawża tkun f' sodisfazzjon tan- natura, il- ħlas allura jittieħed biss fid- dinja; iżda meta l- kawża tkun mill- fidi, il- ħlas bla dubju ta' xejn jittieħed fil- mewt. X' jiswielu l- bniedem għas- salvazzjoni ta' ruħu li issa qed jagħmel penitenza, jekk ma jipperseverax sal- aħħar nifs ta' ħajtu fit- tgħakkis, fil- paċenzja, fil- karità — penitenzi tassew ta' valur kbir għall- Ġustizzja t' Alla! Bniedem penitenti ma jfittixx unuri, iżda żebliħ u tmaqdir bħal Kristu; lanqas ma jriegħeb għall- flus, iżda bħal Kristu kuntent b' dak li l- providenza tibgħatlu; lanqas ma jpaxxi 'l ġismu, iżda jitgħakkes bħal Kristu sofferenti. Ħadd żgur ma jagħmel frott xieraq ta' vera penitenza jekk Alla ma jsawwabx il- grazzja tiegħu fuqu; nitolbuhielu, immela, din il- kbira grazzja u Hu żgur li jagħtihielna. EFFETTI MILL- ĠUSTIZZJA T' ALLA Hija ħaġa naturali li min jibża' joqgħod attent, u li min joqgħod attent jimxi bil- prudenza u hekk ma jiġġarrafx. Il- biża' proprjetà ta' bniedem prudenti, skont kliem l- Ispirtu Santu li bniedem prudenti jgħix dejjem beżgħani. Il- bniedem għandu raġun jgħix dejjem beżgħani għax id- dinja hija mimlija perikoli għar- ruħ u għall- ġisem u fiha kollox hu mibni fuq l- inċertezzi. Il- biża' t' Alla huwa l- bidu tal- għerf, huwa kawża ta' veru ġid. Il- paċenzja hija neċessarja għall- bnedmin biex jagħmlu l- volontà t' Alla, u jiħduha dawk li għandhom il- veru għerf; infatti naqraw fl- Iskrittura Mqaddsa li bniedem għaref jintgħaraf mill- paċenzja tiegħu. Hija ħaġa tassew impossibbli li min jagħraf 'l Alla ma jibżax minnu jew ma jħobbux. Issa l- aqwa ġid li joħroġ mill- biża' tal- Ġustizzja t' Alla hija l- paċi, billi l- biża' jżomm fil- bniedem volontà tajba u min għandu volontà tajba għandu l- paċi, skont kliem l- Anġli fit- twelid ta' Kristu: "U paċi fl- art lill- bnedmin ta' volontà tajba." (Luqa II, 14) Il- paċi hija l- uniku teżor tal- bniedem, u min għandu lilha għandu kollox, b' mod li xejn ma jkun jixtieq. Il- paċi hija marbuta b' rabta li ma tinħallx mal- Ġustizzja: "Il- Ġustizzja u l- paċi tbewsu," hekk jgħid l- Ispirtu Santu, u dan ifisser li min jagħmel ir- rieda ta' Alla ma jistax ikun mingħajr paċi, veru premju tal- Ġustizzja t' Alla. Il- biża' tas- Sinjur huwa qaddis, u min hu qaddis ifittex 'l Alla u min ifittex 'l Alla żgur li ma jkun jonqsu ebda ġid. Il- biża' tal- Ġustizzja t' Alla jagħmel il- bniedem hieni, beatu u glorjuż fil- għajnejn t' Alla u tal- bnedmin, mhux biss fuq din l- art iżda wisq aktar fis- sema wara l- mewt. Biss il- biża' tal- Ġustizzja t' Alla hu dak li jqanqal il- bniedem biex jaqdi 'l Alla bi spirtu ta' vittma, jurih il- kobor tal- ġenna u l- waħx tal- eternità tan- nirien tal- infern, iqanqlu biex iħobb lil kulħadd minn qalbu u diżinteressatament, jurih it- triq żgura tal- vera paċi b' disprezz ta' dak kollu li tgħożż u tistma d- dinja u jżomm bħala qżież u żibel kulma hija toffrilu ħdejn ir- renju ta' Kristu. Il- biża' tal- Ġustizzja t' Alla joħroġ minn għajn waħda: il- fidi. Din mhix ħaġa ta' kulħadd, iżda hija don t' Alla; jibża' min jemmen li Alla hu u li jippremja t- tajbin u jikkastiga l- ħżiena. Min hu li ma jibżax mill- mewt? Il- mewt għalhekk fiha l- biża' għax hija xogħol tal- Ġustizzja t' Alla. Huwa veru li l- imħabba tkeċċi barra l- biża' iżda skont il- kors naturali l- qalb titrażżan mill- biża' tal- kastig. L- IMĦABBA QUDDIEM IL- ĠUSTIZZJA T' ALLA L- imħabba sopranaturali tal- qalb quddiem il- Ġustizzja t' Alla tħassar għalkollox jew tnaqqas id- dejn li wieħed ikollu magħha. Ġesù Kristu fuq il- Madalena qal: "Bosta dnubiet inħafrulha, għax bosta ħabbet, u inqas lilu jiġi maħfur lil min inqas iħobb." (Luqa VII, 47). San Pietru jikteb: "U qabel kollox, żommu fostkom infuskom imħabba kontinwa wieħed lejn l- ieħor; għax l- imħabba tgħatti l- kotra tad- dnubiet"; (I Pietru IV, 8); fil- waqt li fil- ktieb tal- Proverbji jingħad li l- imħabba tgħatti d- delitti. (X, 12). L- imħabba hija ħaġa tal- qalb u mill- abbundanza tal- qalb jitkellem il- ħalq (Matt. XII, 34). Immela l- għemil tal- imħabba lejn Alla huwa l- ħarsien tal- liġi tiegħu, huwa li wieħed jagħmel il- volontà t' Alla, filwaqt li l- għemil tal- imħabba lejn il- proxxmu huwa li wieħed jagħmillu dak li jrid magħmul lilu, u li ma jagħmillux dak li ma jridx lilu. Il- kawża tal- biża' hija dejjem il- ġustizzja, u l- imħabba nafu li tkeċċi kull biża' b' xhud tal- Appostlu San Ġwann li jgħid li l- biża' mhux fl- imħabba, iżda l- imħabba perfetta tkeċċi barra l- biża' għax il- biża' għandu l- piena u min jibża' mhuwiex perfett fl- imħabba (I Ġwann IV, 18). Minn dal- kliem tal- Appostlu toħroġ weħidha l- konklużjoni li l- Ġustizzja ma tistax tikkastiga lil min permezz tal- imħabba jissodisfaha. L- imħabba li tqanqal mill- biża' tal- pwieni hija imperfetta, iżda dik li ma titqanqalx mill- biża' tal- pwieni hija perfetta, għax tfittex mhux lilha nnifisha, iżda l- oġġett tassew denn ta' vera mħabba, jiġifieri 'l Alla fit- tjubija tiegħu u l- proxxmu fix- xbieha t' Alla. Id- dnub hu tassew ta' min jobogħdu, iżda qatt lil min jagħmlu. L- istess natura tagħti sinjali meta tkun tħobb, għax qatt ma tagħmel deni lil min tkun tħobb, anzi tagħmel veru ġid. In- natura tqanqalna biex inħobbu lil min iħobbna, issa min ħabbna jew iħobbna daqskemm ħabbna jew iħobbna Alla? Mhux biżżejjed li nafu verità, iżda jeħtieġ li naħsbu u nirriflettu fuqha biex minnha niġbdu ġid tassew kbir għar- ruħ tagħna. MEZZI BIEX BIHOM NILQGĦU L- ĠUSTIZZJA T' ALLA Ebda mezz, ordinat għas- sodisfazzjon tal- Ġustizzja t' Alla ma fih valur jekk min iqiegħdu ma jkollux proponiment sod u effikaċi li għal li ġej ma jidneb qatt iżjed. Din hija kondizzjoni assolutament neċessarja biex wieħed jilqa' jirripara u jissodisfa l- Ġustizzja Divina. Hija ħaġa naturali li jekk wieħed ikun fil- ħabs għax ma jkollux mnejn iħallas id- dejn tiegħu, u bniedem għani u ħanin jidħol għalih, iħallaslu dejnu kollu, allura l- Ġustizzja tiġi mħallsa u hekk dak il- bniedem jiġi meħlus. Issa aħna għandna t- teżor infinit tal- merti tal- pjagi ta' Ġesù Kristu biex bihom inkunu nistgħu nħallsu b' mod tassew xieraq il- Ġustizzja t' Alla. Hemm bosta mezzi li bihom aħna nkunu kapaċi nirriparaw u nissodisfaw il- Ġustizzja t' Alla; iżda l- aqwa huwa bla dubju ta' xejn is- Sagrifiċċju tal- Quddiesa, li hu sostanzjalment l- istess Sagrifiċċju tal- Kalvarju. Hemm imbagħad l- offerta tal- pjagi ta' Kristu u dik ta' kulma nagħmlu u nbatu. Kull opra tajba magħmula b' intenzjoni retta u fl- istat tal- grazzja, magħquda mal- merti ta' Kristu, dlonk tinkesa b' valur infinit. Wieħed jista' wkoll jilqa' u jissodisfa l- Ġustizzja t' Alla bl- elemożini, jiġifieri bil- għajnuna lill- proxxmu fil- bżonn. Ġesù Kristu stess qalilna li kollox isir safi għalina permezz tal- elemożina. (Luqa XI, 41). Hemm ukoll l- orazzjoni, l- indulġenzi, is- sawm, it- tgħakkis volontarju minn ħwejjeġ leċiti, il- paċenzja u penitenzi oħra esterni. Mezz prezzjuż wisq għas- sodisfazzjon tal- Ġustizzja t' Alla hija l- maħfra tal- għedewwa. Ġesù Kristu assigurana li jekk aħna naħfru minn qalbna, Alla wkoll jaħfer lilna dnubietna, u li jekk aħna ma naħfrux, lanqas hu ma jaħfrilna. (Matt. XVIII, 35) Minn hawn wieħed għandu jifhem li min jaħfer iħallas pjenament il- Ġustizzja t' Alla. Jekk int taħfer, Alla, allura, jaħfer lilek; u dan ifisser li l- Ġustizzja t' Alla ma tkun trid xejn iżjed minnek billi tkun irċeviet ħlas sħiħ. Ġesù Kristu għallimna nitolbu hekk: "U aħfrilna dnubietna kif aħna wkoll naħfru lil min hu ħati għalina." (Matt. VI, 12) Hawn huwa ta' min jinnota l- kelma "KIF". Int ħfirt 'l għadu tiegħek mhux biss il- ħtija li għamillek, iżda wkoll il- piena li kienet tistħoqqlu: il- konsegwenza, immela, hija din u ma tistax tkun oħra, li inti int totalment meħlus minn kull att tal- Ġustizzja Divina tant dwar il- kwalità tal- ħtija, kemm dwar dik tal- piena, u tmur il- ġenna dritt. Veru li jekk int taħfer, Alla wkoll jaħfer lilek, imma b' daqshekk m' intix meħlus li tissottometti dnubietek fil- qrar, jekk ikun għad hemm żmien; jekk, iżda, ma jkunx hemm żmien, bħal f' każ ta' qtil jew ta' xi ostaklu ieħor, allura kollox sew. Ta' min ukoll jinnota li għal kull virtù teħtieġ intenzjoni retta u wkoll l- istat tal- grazzja; iżda għall- virtù tal- maħfra hija biżżejjed l- intenzjoni retta, billi Alla jaħfer lil min jaħfer u b' hekk il- grazzja inseparabbli. Nitolbu, immela, 'l Alla l- grazzja li naħfru dejjem minn qalbna kull għadu tagħna, għax bil- ħila tan- natura tagħna żgur li ma naslux biex naħfru u nħobbu l- għadu tagħna. Dak li hu impossibbli għall- bniedem huwa possibbli għal Alla (Matt. XIX, 26). Għalhekk nirrikorru lejn Alla li ma jiċħad qatt l- ispirtu t- tajjeb lil min jitlobhulu bil- verità. Mingħajr il- grazzja t' Alla ma nistgħu nagħmlu xejn; nitolbuh għalhekk biex inkunu nistgħu nagħmlu dak li ma nistgħux nagħmlu. Min naqas kontra l- volontà t' Alla jħabrek li mill- aktar fis bi ndiema vera jirripara u jissodisfa l- Ġustizzja t' Alla, qabel ma hija, propunjatriċi tal- volontà tiegħu, tmissu bil- qilla tagħha bil- kastigi. Ingħidu bi ndiema vera għax mhix vera dik l- indiema li mhix interna u sopranaturali, u li wieħed ma jagħmilx fuq id- dnubiet kollha tiegħu, imħejji li jħalli kollox, anki ħajtu jekk ikun jinħtieġ biex ma jagħmel ebda dnub għal li ġej. "Jekk ma tagħmlux penitenza, ilkoll xorta waħda tintilfu", hekk wissiena Ġesù Kristu. (Luqa XIII, 5) IL- ĠUSTIZZJA T' ALLA MAL- ATT EROJKU L- Att Erojku huwa ordinat biex jissodisfa l- Ġustizzja Divina għan- nuqqasijiet ta' erwieħ ġusti li wara mewthom ikunu għadhom taħt il- qilla tagħha, billi jkun għad fadlilhom x' jiskuntaw qabel ma jiġu mdaħħla għall- viżjoni beatifika, ladarba fil- ġenna xejn ma jidħol imtebba' (Apok. XXI, 27) L- Att Erojku jikkonsisti filli wieħed iċedi lill- erwieħ tal- purgatorju l- parti sodisfatorja jew espjatorja tal- għemil tajjeb tiegħu, b' mod li huwa ma jasalx b' hekk li jħallas id- dejn li jkollu hu nnifsu mal- Ġustizzja t' Alla. Dan l- att, infatti, għalhekk jissejjaħ 'erojku' għax int iċċedi dak li għandek lil ħaddieħor; bħal meta, ngħidu aħna, għandek ħobża biex biha titrejjaq u inti tippriva ruħek minnha biex tagħtiha lil ħaddieħor. Il- mertu tal- opra tajba huwa dejjem persunali u ħadd ma jista' jċedih jew jagħtih lil ħaddieħor; iżda l- parti sodisfatorja, iva, wieħed jista' jagħtiha u jċediha lil ħaddieħor. Kull għemil tajjeb għandu dejjem 'il- parti olokawsta' dik, jiġifieri, li biha wieħed jagħraf 'l Alla b' Sinjur tiegħu; għandu 'l- parti ewkaristika' li biha wieħed jiżżi ħajr 'l Alla għall- ġid kollu li għamillu; għandu 'l- parti impetratorja' li biha wieħed jiġbed fuqu l- barka t' Alla, il- favuri tas- sema u kull ġid ieħor tal- ħajja; u għandu fl- aħħar nett ukoll 'il- parti sodisfatorja' li biha wieħed iħallas 'l Alla għad- dnubiet tiegħu. Issa, minn dawn l- erba' partijiet, il- parti sodisfatorja biss jista' wieħed iċedi għall- erwieħ tal- purgatorju, u għalhekk huwa jibqa' midjun ma' Alla dwar is- sodisfazzjon ta' dnubietu, għalkemm tagħhom ikun qala' l- maħfra. Għal dina l- kbira karità lejn dawn l- erwieħ ġusti li Alla jridhom miegħu fil- ġenna, iżda li l- Ġustizzja tiegħu żżommhom barra, ma jistax ikun li min jagħmel dan l- att erojku ma jkunx ittrattat fl- istess ħin bi kbira ħniena minn Alla! Ġesù Kristu għallimna li bl- istess kejl li nkunu kejjilna, ikun lilna mkejjel (Matt. VII, 2). Il- Knisja Kattolika tapprova dan l- att erojku u tbierku, filwaqt li quddiem għajnejna tmur tqegħdilna l- formola tiegħu: "Sinjur Alla, jiena nċedi lill- erwieħ ġusti l- parti sodisfatorja ta' kull għemil tajjeb li nagħmel tul ħajti u kull suffraġju li lili jingħata wara mewti." Jekk immela wieħed jirbaħ indulġenza, din ma tkunx għalih, iżda tinżel dritt għall- erwieħ tal- purgatorju. Bosta kienu l- qaddisin li għamlu dan l- att erojku; u fosthom Santa Ġeltrude, bl- eżempju tagħha, teżortana għalih. Meta kienet qiegħda tmut, Satana beżżagħha wisq fuq il- qilla tal- Ġustizzja t' Alla, li hija ma għamlitx biex tissodisfaha għal dnubietha. Imbeżżgħa, hija waqfet ħosbiena jekk tneħħix l- att erojku li kienet għamlet; meta dehrilha Ġesù Kristu u inkuraġġieha billi qallha: "Mut bl- att erojku tiegħek." Bosta jsostnu li l- att erojku huwa wieħed mill- mezzi li jdaħħlu r- ruħ ta' min jagħmlu l- ġenna dritt; l- istess bħall- martirju, bħall- att ta' mħabba perfetta, bħall- maħfra tal- għedewwa u bħar- rebħ ta' indulġenza plenarja. Huwa biżżejjed għalina li nifhmu xi tfisser din il- kelma ta' Kristu li m' hemmx imħabba akbar minn dik li wieħed iħalli ħajtu għal ħbiebu. GĦELUQ X' inhi l- persważjoni fil- bniedem? Hija l- kawża ta' għemilu; hija n- niggieża biex jagħmel jew biex ma jagħmilx skont kif iħoss b' mod naturali. Infatti l- persważjoni taħdem tant fuq il- parti superjuri kemm ukoll fuq il- parti inferjuri tal- bniedem. Bniedem marid isejjaħ tabib u dan wara li jkun eżaminah jgħidlu li ftit ħajja baqagħlu. Għal dan il- kliem il- marid jemmen, jew aħjar jipperswadi ruħu li tabilħaqq fil- qrib hija l- mewt. Għalhekk arah jiċċassa, jisfar, jibda jitriegħed, u jxoqq għalih il- għaraq; u dan kollu minn xiex huwa kawżat, ħlief mill- persważjoni li fih nissel it- tabib? Il- fidi hija persważjoni u min m' għandux persważjoni lanqas m' għandu fidi. "Min jaf hux veru…?" Din mhix persważjoni, din mhix fidi. Il- fidi, vera persważjoni, tingħaraf mill- għemil. Urini l- fidi tiegħek minn għemilek. Min hu persważ li Alla hu u li jippremja t- tajbin u jikkastiga l- ħżiena, kif qatt jista' jkun li ma jitgħakkisx kontinwament! Oh! x' ma jeħux paċenzja b' kulħadd u b' kollox! X' ma jħennx għall- għadu tiegħu u x' ma jinħallx minn kull kreatura…! X' ma jitwerwirx għall- kelma dnub! Ħares fuq il- ħajja tal- qaddisin li tassew kienu persważi, li tabilħaqq urew il- fidi tagħhom bl- għemil tal- penitenza. Fid- dinja jinsab stat u 'l barra mid- dinja stat ieħor: jew tgawdija jew waħx fis- sofferenzi. Ġesù Kristu fuq il- Ġustizzja t' Alla jikkonkludi: "Il- ġusti jidħlu fil- ħajja ta' dejjem u l- ħżiena fil- ħabs ta' dejjem." (Matt. XXV, 46) VERSETTI MILL- ISKRITTURA MQADDSA DWAR IL- ĠUSTIZZJA T' ALLA La tgħidx dnibt u xejn ma ġrali; kun af li Alla jroddlok bil- paċenzja dak li inti dnibt. (Ekku. V, 4) Ħaġa li twerwer taqa' taħt idejn Alla l- ħaj. (Lhud X, 31) Jekk ma tagħmlux penitenza ilkoll xorta waħda tintilfu. (Luqa XIII, 5) Farka mil- liġi ma tmurx mar- riħ. (Luqa XVI, 17) Ta' kull kelma fiergħa li jkunu qalu l- bnedmin, għad jagħtu l- kont tagħha fil- jum tal- ħaqq. (Matt. XXI, 36) Nurikom minn min tibżgħu; ibżgħu minn dak li wara li jkun qatel għandu s- setgħa li jitfa' fl- infern: minn dan, iva, ingħidilkom ibżgħu. (Luqa VIII, 32) Alla lanqas lill- istess Iben proprju ma ħafirha; iżda qiegħdu għall- mewt għalina lkoll. (Rom. VIII, 32) Għad jiġi Bin il- Bniedem fil- glorja ta' Missieru mal- Anġli tiegħu u allura jagħti lil kull wieħed skont għemilu. (Matt. XVI, 27) Beata r- ruħ li tibża' mill- Ġustizzja t' Alla: għajnejn il- Mulej fuq dawk li jibżgħu minnu. (Ekku. XXIV, 17- 18) Xejn ma jidħol bl- inqas tebgħa fil- ġenna. (Apok. XXI, 27) Nisel il- lifgħa, min għallimkom taħarbu mill- korla li għadha ġejja? Agħmlu, immela, frott denn ta' penitenza. (Luqa III, 7) Lil min ġie mogħti wisq, wisq għad ikun imfittex minnu; u lil min afdawlu wisq, iżjed għad jitolbu minnu. (Luqa XII, 48) Niket u diqa għar- ruħ il- bniedem li jagħmel il- ħażen. U glorja, unur u paċi għal kull min jagħmel il- ġid, u m' hemmx laqgħa ta' persuni quddiem Alla. (Rom. II, 8- 9) Int taf li jiena bniedem aħrax, li nieħu dak li ma qegħidtx u li naħsad dak li ma żrajtx; għaliex ma qegħidtx flusi fil- bank, biex jiena, issa li ġejt, kont niġbidhom bl- imgħax. (Luqa XIX, 22- 23) Dak is- seftur li għaraf il- volontà ta' sidu u ma lestiex u ma għamilx skont ir- rieda tiegħu, għad ikun imsawwat bil- bosta; iżda dak li ma għarafx u għamel ħwejjeġ li jistħoqqu s- swat, għad ikun imsawwat bil- ftit. (Luqa XII, 47- 48) Min ikun takom tixorbu tazza ilma fl- isem tiegħi, għaliex intom ta' Kristu, tassew ingħidilkom li ma jitlifx il- ħlas tagħha. (Mark IX, 40) U l- ħżiena jmorru fil- ħabs etern, u l- ġusti fil- ħajja ta' dejjem. (Matt. XXV, 46) Ġudizzju l- aktar aħrax għal dawk li huma fis- setgħa fuq l- oħrajn. (Sap. VI, 6) Jekk Alla ma ħafirx il- friegħi naturali, ibża' li forsi lanqas lilek ma jaħfer. Ara s- severità ta' Alla lejn dawk li waqgħu, u t- tjubija t' Alla lejk, jekk inti tgħix tajjeb; għax inkella inti wkoll tkun maqtugħ barra. (Rom. XI, 22) L- eżattur jitfgħek il- ħabs. Ingħidlek li ma toħroġx minn hemm sakemm ma tkunx ħallast sal- inqas ħabba. (Luqa XXII, 59) Jekk għamlu dawn il- ħwejjeġ fl- injam aħdar, xi jkun fin- niexef? (Luqa XXIII, 31) Min jirreżisti lis- setgħa, jirreżisti lill- ordnijiet ta' Alla, u dawk li jirreżistu jixtru għalihom infushom it- telfien ta' dejjem. (Rom. XIII, 2) Il- ħniena t' Alla minn nisel għal nisel għal dawk li jibżgħu mill- ġustizzja tiegħu. (Luqa I, 50) Seftur ħażin, jiena ħfirtlek id- dejn kollu għaliex tlabtni; ma kienx forsi jinħtieġ immela li inti wkoll tħenn għal sieħbek, kif jien ukoll ħennejt għalik? U sidu nkurlat bagħtu għas- swat sakemm iħallas id- dejn kollu. Hekk ukoll għad jagħmel lilkom il- Missier tiegħi tas- sema, jekk kull wieħed minnkom ma jaħfirx minn qalbu lil ħuh. (Matt. XVIII, 32- 35) SUPPLIKAZZJONIJIET Ġustizzja t' Alla, irċievi l- pjagi Divini u l- qalb Divina tas- Sinjur tagħna Ġesù Kristu, li aħna noffrulek biex timliena bil- biża' qaddis tiegħek u hekk tagħmilna oġġett tal- Ħniena t' Alla. Ammen. Ġustizzja t' Alla, irċievi l- pjagi Divini u l- qalb Divina tas- Sinjur tagħna Ġesù Kristu, li aħna noffrulek biex inħallsuk denjament għad- dnubiet tal- insara kollha mejtin, u biex inti għalhekk tgħaddihom mit- tbatija għall- mistrieħ ta' dejjem. Ammen. Ġustizzja t' Alla, irċievi l- pjagi Divini u l- qalb Divina tas- Sinjur tagħna Ġesù Kristu, li aħna noffrulek biex nipplakawk mill- korla tiegħek, u flok flaġelli titfa' fuq id- dinja r- ruġjada tal- grazzja t' Alla, li mingħajrha ma nistgħu qatt nogħġbuh. Ammen. Ġustizzja t' Alla, noffrulek il- qalb Divina tal- Feddej tagħna Ġesù Kristu, bl- imħabba kollha tagħha, bit- tbatijiet kollha tagħha u bil- merti kollha tagħha, biex inti ssaffina mit- tbajja' tad- dnubiet kollha li għamilna tul ħajjitna, u biex tieħu minnha dak li aħna ma tajniekx, dak li hu tiegħek. Ammen. Missier qaddis, Sinjur tas- sema u tal- art, mis- Santwarju etern tiegħek ħares lejn il- għażiż Ibnek Ġesù Kristu, li inti stess assenjajt b' uniku avukat u b' unika vittma ta' dnubietna; isma' l- leħen tad- demm ta' dan Ħuna s- Saċerdot, qaddis u etern, jgħajjat quddiemek maħfra, paċi u saħħa. Inti permezz tiegħu biss tipplaka mill- korla ġusta tiegħek u tieħu glorja, għalhekk aħna noffrulek il- pjagi Divini tiegħu biex inti taħfrilna dnubietna, u trażżan l- għedewwa kollha ta' ismek, b' mod li jaraw b' konfużjoni tagħhom, il- virtù tal- iljun tat- tribù ta' Ġuda, li aħna fih biss nittamaw li nkunu meħlusin mid- dnub, u mill- flaġelli tiegħek, u mit- telfien ta' dejjem. Ammen.